Motoriste oor probleme gewaarsku op N12Rowers het op taxi’s losgebrand (Foto: SAPD Mpumalanga) Die polisie in Delmas het ŉ groot hoeveelheid oproepe ontvang ná ŉ groep rowers motoriste Vrydagaand op die N12-snelweg geterroriseer het. “Verskeie voertuie is beskadig ná klippe gebruik is om die pad te versper. Dit het ongelukke veroorsaak,” het brig. Selvy Mohlala, woordvoerder van die polisie, Sondag gesê. Volgens die eerste slagoffer het hy ŉ klip getref wat hy aanvanklik gedink het is ŉ hindernis wat van ŉ ander voertuig afgeval het. Hy het stilgehou om die skade te herstel. “Hy voer aan ŉ groep van ses gewapende mans het hom onverwags uit die bosse genader. Hulle is aangerand en van hul besittings beroof.” Ná die rooftog kon die slagoffer na ŉ nabygeleë vulstasie ry om hulp te ontbied. Die polisie is na die vulstasie ontbied en terwyl hulle besig was, het hulle nog ŉ oproep ontvang. “Drie taxi’s, op pad na Mosambiek, het ŉ soortgelyke probleem ondervind. Die aanvallers het verskeie skote op die taxi’s gevuur en een pendelaar is in die kop geskiet. Paramedici is ontbied en het die beseerde persoon behandel voor hulle hom na ŉ hospitaal geneem het.” Die polisie het met behulp van ŉ infrarooi-hommeltuig en lede van die buurtwag hul bes gedoen om die verdagtes op te spoor, maar hulle het skoonveld verdwyn. “Die span het wel op van die gesteelde items in die bosse afgekom.” Lt.genl. Semakaleng Daphney Manamela, provinsiale polisiekommissaris, het motoriste gemaan om nie in die aand te ry tensy dit ŉ noodgeval is nie. Sy sê die pad sal gemonitor word totdat die verdagtes in hegtenis geneem is.